钦定古今图书集成/理学汇编/文学典/第177卷 > 《徐师曾文体明辩》 > 《跋史岘之母家氏墓志》魏·了翁
## 钦定古今图书集成/理学汇编/文学典/第177卷 > 《徐师曾文体明辩》 > 《跋史岘之母家氏墓志》魏·了翁

岘既为其母乞铭于舅氏彭州君彭州端人也。其言
发于悃愊，足以感动人之善心。岘持此有以葬矣，尚
欲乞余语识诸碑阴。余谓爱之斯录，铭之称美，此固
孝子著存之不能已者。然多求诸文人才士之称述，
此汉魏之末造也，而所谓孝也，曾是之云乎？“不亏其
体，不辱其身”，是则显亲之大者，然不必曰逾礼佚义
而后为亏且辱也。甘于中画，安于小成，忽于为人，凡
皆自薄其身，以忝所受者也。岘好修而敏于文，则必
知所以待己之厚矣。傥由是充之以庶几，所谓“体受
敬身”者焉，则其为《铭志》不已多乎？岘将之阳安，谒后
溪刘公、沧江虞侯，其试以是言之，亦将以为然乎？